<classify> VIONGOZI wa dini kwa pamoja na wadau mbalimbali katika ngazi tofauti tofauti jijini Dar es Salaam wamepewa elimu kuhusu ugonjwa wa Ebola.Maeneo waliyojifunza ni namna ya kujikinga, kutoa taarifa na hata kutoa msaada kwa watakaokuwa wameathirika. Aidha chini ya utaratibu huo, wahudumu wa afya ngazi ya jamii, watapita nyumba kwa nyumba kutoa elimu ya afya kwa ngazi ya jamii kuhusu athari za ugonjwa huo, ambao hadi sasa haujaingia nchini.Akizungumza jana jijini Dar es Salaam, Mratibu wa tafiti za Afya, mkoa wa Dar es Salaam na Msimamizi wa Uelimishaji wa Ugonjwa wa Ebola, Dk Ndeniria Swai alisema elimu hiyo kwa viongozi ni muhimu kwa sasa, muda ambao ugonjwa huo haujaingia nchini ili kuwa na utayari.Mafunzo hayo yameandaliwa na Wizara ya Afya, Maendeleo ya Jamii, Jinsia, Wazee na Watoto kwa kushirikiana na Ofisi ya Waziri Mkuu na elimu hiyo kuratibiwa na Shirika la Msalaba Mwekundu Redcross nchini.Akizungumza, Dk Ndeniria alisema mafunzo hayo yanalenga kufanya kazi kwa pamoja na kada mbalimbali ili kufikisha elimu kuhusu athari za ugonjwa wa ebola, namna ya kukabiliana nao pindi utakapotokea, ilikuepusha maambukizi kwa walio wengi.Shehe Seif Sadiki Muyenga kutoka Kigamboni, alisema elimu hiyo kwao ni muhimu katika maisha ya mwanadamu na wao kama viongozi wa dini na wajumbe wa kamati ya amani ni lazima kulipokea hilo kwa mikono miwili na kulifanyia kazi .Muyenga ambaye pia ni Mjumbe wa Kamati ya Amani, mkoa wa Dar es Salaam, alisema mwili ukiumwa na akili ama nafsi lazima kukosa amani, hivyo baada ya kuelekezwa wataenda kuufanyia kazi kwa waumini na wengine wataendelea kupeleka taarifa hizo.  <topic>: kitaifa 